Psalam (Šarić) 132.
Postupna pjesma.

1Spomeni se, Gospode, Davida i svih muka njegovih. 

2Kako se zakleo Gospodu, zavjetovao se Bogu Jakovljevu: 

3"Neću ući u šator stana svojega, niti ću leći na postelju ložnice svoje, 

4Neću dati sna očima svojim, ni vjeđama svojim drijema, 

5Dok ne nađem mjesta Gospodu, stana moćnome Bogu Jakovljevu!" 

6"Evo, čuli smo o tom u plodnoj zemlji; saznasmo to u mjestima šumskim: 

7K stanu njegovu ići ćemo; poklonit ćemo se podnožju nogu njegovih! 

8Ustani, Gospode, k počivalištu svojemu, ti i velemoćni kovčeg tvoj! 

9Kako treba neka se obuku sve svećenici tvoji pravednici tvoji neka se raduju! 

10 Zbog svojega sluge Davida nemoj odvratiti lica od pomazanika svojega!" 

11 Prisegnu Gospod Davidu prisegu vjernosti, od koje ne odstupa: "Od poroda tvojega posadit ću jednoga na prijestolje tvoje. 

12 Ako sinovi tvoji uščuvaju zavjet moj i svjedočanstva moja, što ću ih naučiti, onda će i sinovi njihovi dovijeka sjediti na prijestolju tvojemu!" 

13 Jest, Gospod je izabrao Sion, izabrao ga za prebivalište svoje: 

14 "Ovo ima biti u vijeke počivalište moje; ovdje stanujem; to je bila zelja moja. 

15 Hranu ću njegovu obilno blagosloviti, siromahe njegove kruhom ću nasititi. 

16 Svećenike ću njegove zaodjeti spasenjem; pobožnici njegovi radovat će se veoma. 

17 Tu ću učiniti da uzraste moć Davidu, postavit ću svjetionicu pomazaniku svojemu. 

18 Neprijatelje ću njegove pokriti sramotom, a na njemu će sjati kruna njegova!" 

Psalmi (Šarić)